Predkladacia správa

Uznesenie vlády SR 831/2002 zo 7. augusta 2002 k Návrhu hodnotiacej správy o príprave kontraktov v štátnej správe uložilo podpredsedovi vlády pre ekonomiku v bode B.1 v spolupráci s ministrom financií predložiť na rokovanie vlády návrh opatrení na zdokonalenie systému kontraktov medzi ústrednými orgánmi štátnej správy a podriadenými organizáciami a jeho adaptáciu na systém programového rozpočtovania. Podľa tohto materiálu budú organizácie postupovať od roku 2003. Počas roka 2002 postupujú podľa uznesenie vlády č. 1067/2000.

Systém kontraktov sa uplatňuje na vymedzenie vzťahov medzi ústrednými orgánmi štátnej správy a nimi priamo riadenými rozpočtovými a príspevkovými organizáciami  a umožňuje riadenie a rozpočtovanie podľa aktivít. Kontrakty sú verejne prístupné a ich plnenie sa môže verejne kontrolovať, čo smeruje k posilneniu zodpovednosti ústredných orgánov a organizácií voči externému prostrediu.

V časti A dokument rekapituluje proces zavedenia kontraktov a ich hlavné princípy. V časti B sa venuje návrhom na zmeny v systéme kontraktov, ktoré uviedla aj Hodnotiaca správa o príprave kontraktov. V časti C uvádza prehľadný postup pri príprave kontraktov a jeho záväznú štruktúru. V prílohe 1 na príklade príspevkovej organizácie Slovenského hydrometeorologického ústavu prezentuje možnosti využitia rôznych nástrojov, vrátane kontraktu, pre efektívne riadenie organizácie. Podobne v prílohe 2 prezentuje skúsenosti rozpočtovej organizácie DataCentrum. V prílohe 3 uvádza predbežné skúsenosti z pilotného projektu využitia interného (výkonnostného) kontraktu na Protimonopolnom úrade.

Predkladaný materiál nezakladá finančné, ekonomické, environmentálne vplyvy ani vplyvy na zamestnanosť. Materiál prešiel v bežnom postupe pripomienkovým konaním a na rokovanie vlády sa predkladá bez rozporov.